Schacko Klak (Film)

Schacko Klak ass e lëtzebuergesche Film vum Frank Hoffmann a Paul Kieffer aus dem Joer 1990. E baséiert op Elementer aus dem Roman Schacko Klak vum Roger Manderscheid.

 Ëm wat geet et am Film? 
De Film spillt 1942 an engem klenge Lëtzebuerger Duerf. D'Lëtzebuerger Land ass vun Hitlerdäitschland besat. Aus der Vue vum Chrëscht, engem Bouf vun 11 Joer, ginn d'Ännerungen am Duerf an am Duerfliewen, bedéngt duerch de Krich, erzielt.

 Filmproduktioun 

Fir d'Feier vum 150. Joresdag vun der Lëtzebuerger Onofhängegkeet (1989) huet de Kulturministère 1988 entscheet, e Film produzéieren, dee sech mat de kultureller Identitéit vu Lëtzebuerg befaasst. Dofir huet en e Concours mat engem Präisgeld vu 15 Millioune Lëtzebuerger Frang fir dat bescht Dréibuch organiséiert . Et goufen 12 Dréibicher agereecht. D'Ekipp ëm déi spéider Produktiounsgesellschaft Samsa Film huet dee Concours mat der Iddi vun der Verfilmung vum Roger Manderscheid sengem Roman Schacko Klak gewonnen.Rapport d'activité du Ministère de la Culture 1988, Säit 6

Ursprénglech sollt et net e Film, mee eng Miniserie mat véier Episode vun 52 Minutte ginn, an d'Joren 1936 bis 1944 ofdecken, déi och am Roman beschriwwe ginn. Mee well Samsa Film keng Koproduzente fonnt huet, déi zum Budget konnte bäidroen, ass aus der Miniserie e Spillfilm ginn, dee just am Joer 1942 spillt.paperjam.lu: 25 ans en 25 films (1/25) 1990: Schacko Klak vum France Clarinval (12. November 2015)

 Accueil an Opféierungen 

Schacko Klak war trotz dem Mangel un Erfarung vum Regisseur e grousse Succès a gëllt als e wichtege Schrëtt an der Entwécklung vun der Filmindustrie zu Lëtzebuerg. E gouf zu Lëtzebuerg vun am Ganzen 11.003 Leit gesinn."Box office films luxembourgeois 1981-2012" op cna.public.lu (gekuckt:19.01.2013).

Schacko Klak gouf op de Filmfestivalle vu Moskau, Giffoni, Montréal, Viareggio, Edinburgh a London gewisen, an ass och um renomméierte Filmfestival vu San Sebastian gelaf.De Film um Site vum Festival vu San SebastianRapport d'activité du Ministère des Affaires culturelles 1991, Mäerz 1992, Säit 81 Op de Festivalle vun Troia ("Mention spéciale" vun der OCIC-Jury) an Alençon (Bescht Kamera) gouf e präisgekréint. Schacko Klak huet 1992 zwéi "Gëlle Päiperlek"-Präisser als beschte Fiktiounsfilm a fir déi beschte Regie um Internationale Filmfestival fir Kanner zu Isfahan gewonnen.

Am November 2000 gouf de Film am Kader vum Fokus op de lëtzebuergesche Film um Filmfestival vu Kalkutta an Indien viru méi wéi 1.000 Zuschauer gewisen.Rapport d'activité du Ministère de la Culture 2000, Säit 190 Och de Regisseur Paul Kieffer war bei där Opféierung dobäi.

 Kuckt och 
 Lëtzebuergesche Film

 Um Spaweck 
 De Film op der Websäit vu Samsa Film

Kategorie:Lëtzebuergesch Krichsfilmer
Kategorie:Lëtzebuergesch Filmer
Kategorie:Filmer 1990
Kategorie:Filmer iwwer Lëtzebuerg am Zweete Weltkrich
Kategorie:Filmer vum Frank Hoffmann
Kategorie:Filmer vum Paul Kieffer